
Hallgatói motiváltság és elégedettség vizsgálata

Kulcsszavak: motiváció; felsőoktatás; hallgatói elégedettség;
A hallgatói motiváltság és elégedettség vizsgálata segít megérteni, hogy miért folytatnak a hallgatók felsőfokú tanulmányokat, illetve mely tényezők ösztönzik őket a felsőoktatásban és az adott intézményben maradásra. Ezen információk hozzájárulnak ahhoz, hogy növeljük a hallgatók elköteleződését, és ösztönözzük a kevésbé motivált hallgatókat, hogy ne hagyják abba idő előtt a tanulmányaikat. Nem elég azonban csak a hallgatók érdeklődésének felkeltése; a mai egyetemek közötti versenyben a hallgatók megszerzése mellett azok megtartása is kulcsfontosságú. Az intézményeknek nemcsak az oktatás színvonalával, hanem információs ellátottságukkal (pl. könyvtári adatbázisok), technikai felszereltségükkel, hatékony ügyintézésükkel és a hallgatók számára elérhető extra szolgáltatásaikkal kell versenyképesnek maradniuk.

A kutatás célja annak feltárása, hogy mi motiválja a hallgatókat egyetemi tanulmányok végzésére, valamint mennyire elégedettek a Miskolci Egyetem környezetével és szolgáltatásaival, illetve mely tényezők befolyásolják az elégedettségüket. A hallgatók a NEPTUN rendszeren és e-mailen keresztül kapták meg az online kérdőív elérhetőségét. A kérdőív a demográfiai adatok mellett két standardizált skálát tartalmazott (Academic Motivation Scale és University Student's Motivation & Satisfaction Questionnaire-2), amelyek lingvisztikai validálását elvégeztük, és belső megbízhatóságukat Cronbach α-val ellenőriztük. Az adatok feldolgozására az SPSS 28.0 verzióját használtuk.

Az eredmények azt mutatják, hogy mind a belső, mind a külső motivációk jelentős szerepet játszanak a tanulási folyamatban. Az egyetemi környezettel való elégedettség a motiváció egyik legfontosabb előrejelzője, ami rámutat a támogató és vonzó tanulási környezet kialakításának fontosságára. Noha a női hallgatók magasabb elégedettségről számoltak be, a motiváció szintjén nem voltak jelentős nemi különbségek. A középiskolai tanulmányi eredmények szintén befolyásolták a motivációt; a jobb eredménnyel érkező diákok motiváltabbnak bizonyultak. A kutatás hangsúlyozza a felsőoktatásban a hallgatói élmény javítására irányuló folyamatos erőfeszítések fontosságát, amelyek kulcsfontosságúak a hallgatók megtartásában és a tanulmányi siker előmozdításában.



